
 14.1.2022
 BG
 Официален вестник на Европейския съюз
 L 9/20
 РЕГЛАМЕНТ ЗА ИЗПЪЛНЕНИЕ (ЕС) 2022/45 НА КОМИСИЯТА
 от 13 януари 2022 година
 за изпълнение на Регламент (ЕС) 2021/1139 на Европейския парламент и на Съвета относно Европейския фонд за морско дело, рибарство и аквакултури по отношение на случаи на нарушения и тежки нарушения на правилата на общата политика в областта на рибарството, които могат да доведат до прекъсване на срока за плащане или спиране на плащанията по линия на фонда
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2021/1139 на Европейския парламент и на Съвета от 7 юли 2021 г. за създаване на Европейския фонд за морско дело, рибарство и аквакултури и за изменение на Регламент (ЕС) 2017/1004 (1), и по-специално член 42, параграф 4 и член 43, параграф 4 от него,
 като има предвид, че:
 (1)
 Постигането на целите на общата политика в областта на рибарството (ОПОР), които се съдържат в Регламент (ЕС) No 1380/2013 на Европейския парламент и на Съвета (2), не следва да се подкопава от нарушения на правилата на ОПОР от страна на държавите членки. В съответствие с член 41 от Регламент (ЕС) No 1380/2013 финансовата помощ от Европейския фонд за морско дело, рибарство и аквакултури (ЕФМДРА) зависи от спазването от държавите членки на правилата на ОПОР. Неспазването на правилата на ОПОР от страна на държавите членки може да доведе до прекъсване или спиране на плащанията или до финансова корекция на финансовата помощ от Съюза в рамките на ОПОР.
 (2)
 Общоприложимите разпоредби, съгласно които може да се наложи прекъсването на срока за плащане или спирането на плащанията, са определени съответно в членове 96 и 97 от Регламент (ЕС) 2021/1060 на Европейския парламент и на Съвета (3). Съгласно тези два члена в специалните правила за ЕФМДРА могат да бъдат предвидени конкретни основания за прекъсването и спирането на плащанията, свързани с неспазване на приложимите правила на ОПОР.
 (3)
 Необходимо е да се гарантира правна сигурност за държавите членки, изпълняващи оперативни програми по линия на ЕФМДРА, поради което следва да се определят случаите на нарушения на правилата на ОПОР, които водят до прекъсване на сроковете за плащане, и случаите на тежки нарушения на правилата на ОПОР, които водят до спиране на плащанията.
 (4)
 До прекъсване на сроковете за плащане следва да водят случаите на неспазване на правилата на ОПОР, които са от съществено значение за опазването и екологичната устойчивост на морските биологични ресурси.
 (5)
 До спиране на плащанията следва да водят случаите, при които в допълнение към неспазването, водещо до прекъсване на сроковете за плащане, съответната държава членка не е взела необходимите мерки за коригиране на ситуацията, довела до съответното неспазване.
 (6)
 Когато не е изготвен доклад относно баланса между риболовния капацитет на флота и възможностите за риболов и/или не се изпълнява план за действие по отношение на сегментите на флота, при които е установен структурен свръхкапацитет, съгласно член 22, параграф 4 от Регламент (ЕС) No 1380/2013 може да бъде наложено пропорционално спиране или прекъсване на изплащането към въпросната държава членка на